- Det er fantastisk. Det havde man ikke forventet, at man nogensinde skulle gøre. Nordjyske Samrita Kuar er tydeligt glad og stolt over at skulle på scenen i Musikkens Hus foran en fyldt sal med kæresten Robin Madsen tirsdag aften. Et par hundrede publikummer i Musikkens Hus er dog intet sammenlignet med antallet af gange, Samrita og Robins videoer er blevet set på YouTube. Hele 140.489.690 gange er videoerne i skrivende stund blevet vist siden maj 2012, hvor YouTube-kanalen ”RobinSamse” blev oprettet. Her spiller parret computerspillet Minecraft og snakker sammen imens. Parret har så stor succes, at de lever af YouTube-karrieren, og når de går på gaden, bliver de stoppet for at tage selfies og skrive autografer. - Vi bliver ikke trætte af hinanden. Vi bor sammen, og det fungerer rigtig godt, siger Samrita Kuar. RobinSamse har optrådt på biblioteker før, men showet i Musikkens Hus er det første af den kaliber. - Det er rigtig, rigtig sjovt og hyggeligt at prøve, siger Robin Madsen, som håber, det ikke er sidste gang.

Opsummering:
RobinSamse er et kæmpe hit blandt unge YouTube-seere. Tirsdag aften optrådte de til et udsolgt arrangement i Musikkens Hus.